Illum il-Kummissjoni fetħet proċeduri ta' ksur kontra 24 Stat Membru talli ma ppromulgawx regoli ġodda tal-UE dwar it-telekomunikazzjoni. Il-Kodiċi Ewropew għall-Komunikazzjonijiet Elettroniċi jimmodernizza l-qafas regolatorju Ewropew għall-komunikazzjoni elettronika, sabiex isaħħaħ l-għażliet u d-drittijiet tal-konsumaturi, pereżempju billi jiżgura kuntratti iktar ċari, servizzi ta' kwalità, u swieq kompetittivi għall-konsumaturi. Il-Kodiċi jiżgura wkoll standards ogħla tas-servizzi tal-komunikazzjoni, inkluż dawk tal-komunikazzjoni ta' emerġenza iktar effiċjenti u aċċessibbli. Barra minn hekk, jippermetti lill-operaturi jibbenefikaw minn regoli li jinċentivaw l-investimenti f'networks b'kapaċità għolja ħafna kif ukoll minn iktar prevedibbiltà regolatorja, u dan iwassal għal servizzi u infrastrutturi diġitali iktar innovattivi. L-iskadenza għat-traspożizzjoni tal-Kodiċi fil-leġiżlazzjoni nazzjonali kienet il-21 ta' Diċembru 2020. Sa issa, il-Greċja, l-Ungerija u l-Finlandja biss innotifikaw lill-Kummissjoni li huma adottaw il-miżuri kollha meħtieġa għat-traspożizzjoni tad-Direttiva, u għaldaqstant iddikjaraw li t-traspożizzjoni tagħhom kienet kompluta. Għalhekk, il-Kummissjoni bagħtet ittri ta' intimazzjoni lill-Belġju, lill-Bulgarija, liċ-Ċekja, lid-Danimarka, lill-Ġermanja, lill-Estonja, lill-Irlanda, lil Spanja, lil Franza, lill-Kroazja, lill-Italja, lil Ċipru, lil-Latvja, lil-Litwanja, lil-Lussemburgu, lil Malta, lin-Netherlands, lill-Awstrija, lill-Polonja, lill-Portugall, lir-Rumanija, lis-Slovenja, lis-Slovakkja u lill-Iżvezja u talbithom jadottaw u jinnotifikaw il-miżuri rilevanti. L-Istati Membri għandhom xahrejn biex jirrispondu. Il-Kodiċi Ewropew għall-Komunikazzjonijiet Elettroniċi, li jaġġorna l-qafas regolatorju li jirregola s-settur Ewropew tat-telekomunikazzjoni mal-isfidi l-ġodda, daħal fis-seħħ f'Diċembru 2018, u l-Istati Membri kellhom sentejn biex jimplimentaw ir-regoli tiegħu. Il-Kodiċi huwa leġiżlazzjoni ċentrali biex naslu għal soċjetà Ewropea tal-Gigabits u biex tiġi żgurata l-parteċipazzjoni sħiħa taċ-ċittadini kollha tal-UE fl-ekonomija u fis-soċjetà diġitali. Sabiex tappoġġa lill-Istati Membri jittrasponu d-Direttiva fil-liġi nazzjonali, il-Kummissjoni kienet qed timmonitorja l-proċess tat-traspożizzjoni u kienet qed tipprovdilhom gwida u assistenza estensiva. Barra minn hekk, il-Korp ta' Regolaturi Ewropej tal-Komunikazzjonijiet Elettroniċi (BEREC) żviluppa u ppubblika linji gwida sabiex ikunu ta' għajnuna għal suċċess fl-implimentazzjoni tar-regoli l-ġodda. F'konformità mal-Kodiċi, f'Diċembru 2020 il-Kummissjoni adottat il-leġiżlazzjoni li ġejja biex issaħħaħ il-kompetizzjoni, l-armonizzazzjoni regolatorja u l-kundizzjonijiet ekwivalenti ta' kompetizzjoni għall-atturi kollha tas-suq, filwaqt li tipproteġi lill-konsumaturi u tippermetti rati ġusti u offerti varjati għas-servizzi tal-internet u tat-telefon. Skeda informattiva dwar il-Kodiċi Ewropew għall-Komunikazzjonijiet Elettroniċi Il-Kodiċi Ewropew għall-Komunikazzjonijiet Elettroniċi Konnettività għal soċjetà Ewropea tal-Gigabits Regoli ġodda tal-UE għat-telekomunikazzjoni: l-aħħar azzjonijiet qabel l-iskadenza tat-traspożizzjoni – Stqarrija għall-istampa